Լոնդոնի քաղաքապետի հայտարարությունը զայրացրել է նախագահ Թրամփին
Բրիտանական ոստիկանությունը ձերբակալել է 12 անձանց շաբաթ օրը Լոնդոնում տեղի ունեցած ահաբեկչության հետ կապված: Ահաբեկչությունը խլել է 7 մարդու կյանք, մոտ 50-ը վիրավորվել է: Ահաբեկչությունը լայն արձագանք է ստացել ամբողջ աշխարհում:
Լոս Անջելեսից Լոնդոն թռիչքը մարդաշատ է: Մարդիկ ԱՄՆ-ից վերադառնում են Մեծ Բրիտանիա՝ չնայած Լոնդոնում տեղի ունեցած ահաբեկչական գործողությունների: «Ուղակի պետք է լինել ավելի զգուշավոր, սակայն թույլ չտալ, որ այս ամենը խանգարի մեզ ապրել»,- ասում է ուղևորներից մեկը: Լոնդոնի կամուրջը շարունակվում է վերահսկվել ոստիկանության և անվտանգության ուժերի կողմից: Այստեղ է տեղի ունեցել վերջին ահաբեկչական գործողությունը: ԱՄՆ-ի նախագահ Թրամփն իր թվիթերյան էջում գրել էր, որ հարկավոր է ավելի մեծ ուշադրություն ցուցաբերել մարդկանց անվտանգությանը: Նա քննադատել է Լոնդոնի քաղաքապետ Սադիք Խանին քաղաքացիներին հանգստացնելու համար: Քաղաքապետը կոչ էր արել զգոնության, սակայն հավելել էր, որ քաղաքն ամենաանվտանգն է աշխարհում: «Այս ահաբեկիչների ցանկությունն է խարխլել մեր կյանքը: Նրանք ցանկանում են, որ մենք դադարենք վայելել մեր ազատությունը, կյանքը: Նրանք ցանկանում են, որ մենք չքվեարկենք հինգշաբթի օրվա ընտրություններին և չվայելենք մեր ժողովրդավարությունը: Մենք չենք կարող թույլ տալ նրանց դա անել»,- ասել է քաղաքապետ Խանը: Լոնդոնի Բորո շուկայի ահաբեկչությունը տեղի ունեցավ Մանչեսթերում պոպ համերգի ժամանակ տեղի ունեցած ահաբեկչությունից երկու շաբաթ անց: Կիրակի օրը Մանչեսթերում երգչուհի Արիանա Գրանդեն հանդես եկավ բարեգործական համերգով: